**LÄÄKETUTKA SEULOO KESKUSTELUA LÄÄKKEISTÄ**

Kehitimme kollegani Krista Laguksen ja teknologiayritys Futuricen yh­teistyönä Lääketutkan, jonka avulla voi tutkia suomalaisten lääkkeistä käymää nettikeskustelua. Lääketutkaa rakennettaessa Suomi24­-verk­kofoorumin terveysaiheiset keskustelut vuosilta 2001–2016 analysoi­tiin tietokoneavusteisesti. Yhteensä aineisto kattaa noin 19 miljoonaa viestiä.

Aineistosta poimittiin 1 500 lääkettä tai lääkkeen kaltaista avainsanaa, joiden avulla keskustelua voi tiivistää ja luokitella. Nämä avainsanat kertovat ihmisten tavoista hoitaa itseään. Esimerkiksi kannabiksesta, antibiooteista ja mielialalääkkeistä keskustellaan vilkkaasti.

Laskennallisen analyysin avulla lääkkeet liitettiin oireisiin. Antibioo­teista keskusteltaessa aiheena ovat erilaiset tulehdukset, kun taas ro­kotusten yhteydessä puhutaan esimerkiksi halvaantumisesta. Oireet kertovat myös mielenterveyden ongelmista ja kuinka niitä ”itselääki­tään” rauhoittavilla lääkkeillä, alkoholilla ja kannabiksella. Ihmisten lää­kesuhde on usein sotkuinen ja monitahoinen, pikemminkin kuin siisti ja selvärajainen.

Moni asiantuntija pitää verkkokeskustelua lähinnä roskana – itselleni­kin oli vaikeaa suhtautua Suomi24­foorumiin arvokkaana tutkimus­aineistona. Työskentely aineiston kanssa vaati uutta tapaa ajatella. Lääketutka ei kerro totuuksia lääkkeiden käytöstä vaan siitä, milloin ja miten rokotevastaisuus alkoi muotoutua verkkokeskusteluissa. Tutka kertoo, miten ihmiset käyttävät lääkkeitä ja millaisia neuvoja he anta­vat toisille lääkkeiden käyttäjille.

Jotta tutkan käyttö konkretisoituisi, otimme käsittelyyn kolme eri mie­lialalääkettä ja kävimme läpi niitä koskevat viestit. Hätkähdyttävintä ai­neistossa on ollut lääkkeiden sivuvaikutuksia ja vieroitusoireita koske­va keskustelu. Masennuksen lääkkeellinen hoitaminen voi tarkoittaa sitä, että ihminen tuntee itsensä epätodelliseksi, vieraaksi tai sekavaksi. Ruokahalu lisääntyy ja paino nousee.

Sivuvaikutukset ovat todellisia, ne on listattu lääkepakkauksiin. Mir­tatsapiini voi aiheuttaa ruokahalun lisääntymistä, Cipralex hermostu­neisuutta ja maniaa. Kun sivuvaikutukset toistuvat verkon teksteissä, sivuvaikutuksista puhuminen alkaa tuntua vähättelyltä. Ihmisten arjen näkökulmasta vaikutukset eivät ole sivuvaikutuksia vaan koko arkea määrittäviä. Lääkkeet voivat lamauttaa tai viedä yöunet.

Keskustelut paljastavat, miten ihmiset kamppailevat lääkkeiden käy­tön kanssa. Viestejä lukiessa piirtyy esiin näkymä ihmisten lääkesuh­teisiin ja arkisen kärsimyksen kirjoon. Lääketutka avaa kaunistelemattoman ja suodattamattoman näkymän lääkkeitä koskeviin käsityksiin, huoliin ja asenteisiin.

*Minna Ruckenstein*

Helsingin yliopiston valtio­tieteellisen tiedekunnan Kuluttajatutkimuskeskuksen apulaisprofessori

www.laaketutka.fi

*Kuva: Liisa Takala*